**Čestitka kao dar**

Da pisanje čestitki  ne bi postao samo jedan stari, zaboravljeni običaj, pobrinuli su se učenici 2. b razreda projektom Čestitka na dar.

Učenici su jedni drugima za Božić poklonili – čestitku. Na satu Likovne kulture najprije su izradili čestitke. Kako se piše čestitka, naučili su na satu Hrvatskog jezika, a ujedno su ponovili i pisanje adrese. Zatim su izvlačili imena svojih prijatelja iz razreda kojima će poslati čestitku.

Na kraju su sa svojom učiteljicom **Jadrankom Plantak** posjetili obližnji poštanski ured gdje su naučili što još treba učiniti da bi njihova čestitka došla do cilja. Ostalo je još samo iščekivanje dana kada će čestitka napokon stići . Za neke učenike bio je ovo i prvi susret s poštanskim uredom, a ujedno i dobra priprema za lektirno djelo „Poštarska bajka“…

Prvih pet minuta češkog igranog filma za djecu *Poštarska bajka,* bez prijevoda, bilo je dovoljno da znatiželjni učenici urone u sat lektire kojeg su im pripremile **učiteljica J.Plantak** i **knjižničarka A. Satmari**. Najprije su se upoznali s rodnom državom i materinskim jezikom samog pisca. Slijedilo je  otkrivanje svih  književno-umjetničkih vrijednosti ove bajke. Na kraju je došao red i na stvaralačke aktivnosti. Učenici su u origami tehnici izrađivali omotnice te ponovili pisanje adrese. Zatim je svatko od njih dizajnirao svoju markicu. Omotnice su ubacili u „poštarsku torbu“ iz koje su ih onda i izvlačili kako bi prijatelju napisali lijepu, pozitivnu poruku. Za tu prigodu napravljen je i poštanski sandučić u koji su ubacili svoja pisma. Sada nestrpljivo čekaju hoće li poruke njihovih prijatelja stići brzo te se nadaju  da neće putovati  godinu i jedan dan kao u „Poštarskoj bajci“ !



